Zim-president oorleef bomontploffingEmmerson Mnangagwa word in Harare as Zimbabwe se nuwe president ingesweer (24 November 2017) Foto: AP Photo/Tsvangirayi Mukwazhi Pres. Emmerson Mnangagwa van Zimbabwe het Saterdag ŉ bomontploffing oorleef wat glo plaasgevind het oomblikke nadat hy van die verhoog geklim het ná ŉ toespraak by ŉ byeenkoms in Bulawayo. African News Agency (ANA) berig ŉ bom het in die hoek van die verhoog ontplof terwyl hoës van die regerende Zanu PF-party die verhoog verlaat het. George Charamba, die presidensiële woordvoerder, sê Mnangagwa en sy adjunkte, Constantino Chiwenga en Kembo Mohadi, is nie in die voorval beseer nie. Ander beriggewing dui egter volgens ANA daarop dat Mohadi en die Zanu PF voorsitter, Oppah Muhcinguri-Kashiri, wel beseer is. Charamba het bevestig dat Mnangagwa reeds weer terug in sy ampswoning is. “ŉ Ondersoek is van stapel gestuur waarvan meer besonderhede later bekend gemaak sal word. Dit is maar een van verskeie pogings die afgelope vyf jaar om die president se lewe te neem.” Volgens ooggetuies het talle beseerdes ná die ontploffing op die grond gelê en talle mense is glo op draagbare van die toneel af weggeneem. Die verhoog en die omgewing rondom die verhoog is onmiddellik deur die polisie afgesper. Mnangagwa het verlede jaar ook ŉ aanslag op sy lewe oorleef nadat hy glo vergiftigde kos tydens ŉ byeenkoms geëet het. Dié nuus volg kort nadat nóg ŉ bomontploffing by ŉ byeenkoms in Addis Ababa dié naweek talle lewens geëis het. Die byeenkoms was bedoel om steun aan die land se nuutaangestelde eerste minister te toon. Abiy Ahmed, wat in April vanjaar as eerste minister aangestel is, is ook ongedeerd.